b'\n_START_ARTICLE_\nRoskilde Domkirkes Drengekor\n_START_PARAGRAPH_\nRoskilde Domkirkes Drengekor blev dannet i 1987 og var indtil 2017 ledet af Finn Evald. Herefter overtog Torsten Nielsen og siden 2018 har Egil Kolind v\xc3\xa6ret korets dirigent._NEWLINE_Koret er prim\xc3\xa6rt tilknyttet Roskilde Domsogn, men har turneret i hele verden, bl.a. England, Frankrig, Gr\xc3\xb8nland, Canada, New Zealand, USA, Tyskland, Kroatien, Irland, Estland og Skandinavien._NEWLINE_Udover at medvirke ved gudstjenester i Roskilde Domsogn holder koret j\xc3\xa6vnligt koncerter og kan ogs\xc3\xa5 bookes til eksterne arrangementer. Repertoiret er bredt og best\xc3\xa5r af s\xc3\xa5vel \xc3\xa6ldre som moderne kirkemusik. Bl.a. v\xc3\xa6rker af Bach, H\xc3\xa4ndel, Haydn, Britten, Stanford og Finn Evald kan h\xc3\xb8res ved koncerterne._NEWLINE_Koret er vokset gennem tiden, b\xc3\xa5de med hensyn til repertoire og antallet af medlemmer, og det er i dag Danmarks st\xc3\xb8rste drengekor. Flere nuv\xc3\xa6rende og tidligere medlemmer har haft en musikalsk karriere udenfor koret._NEWLINE_Koret er et af de f\xc3\xa5 drengekor i Danmark og er blevet kendt internationalt, blandt andet p\xc3\xa5 grund af dets koncertturn\xc3\xa9er._NEWLINE_Niveauet for drengekoret er, set i lyset af, at kormedlemmerne kun m\xc3\xb8des 2-3 gange om ugen, h\xc3\xb8jt, og det er \xc3\xa5rsagen til, at koret bliver stadig mere efterspurgt til koncerter og begivenheder. Kormedlemmerne rekrutteres fra skolerne i Roskildes opland; men ogs\xc3\xa5 drenge fra byer l\xc3\xa6ngere v\xc3\xa6k pendler til Roskilde for at v\xc3\xa6re med i koret.'